b'\n_START_ARTICLE_\nAT4\n_START_PARAGRAPH_\nAT4 (da\xc5\xbenai AT4, \xc5\xa1ved\xc5\xb3 naudojamas Pansarskott m/86 pavadinimu) \xe2\x80\x93 beatotrankis vienkartinis ne\xc5\xa1iojamasis prie\xc5\xa1tankinis ginklas, gaminamas \xc5\xa0vedijoje SAAB Bofors Dynamics kompanijoje. AT4 sukonstruotas bendradarbiaujant su amerikie\xc4\x8di\xc5\xb3 ginkl\xc5\xb3 gamintojais. \xc5\xa0is ginklas buvo sukurtas pakeisti pasenus\xc4\xaf amerikie\xc4\x8di\xc5\xb3 prie\xc5\xa1tankin\xc4\xaf granatsvaid\xc4\xaf M72 LAW (Light Anti-armour Weapon)._NEWLINE_AT4 naudojamas daugelyje NATO ir kit\xc5\xb3 \xc5\xa1ali\xc5\xb3 kariuomen\xc4\x97se.\n_START_SECTION_\nDizainas\n_START_PARAGRAPH_\nVamzd\xc5\xbeio pavidalo korpusas pagamintas i\xc5\xa1 stiklo pluo\xc5\xa1tu armuoto plastiko, ginklo gale pritvirtinta aliuminin\xc4\x97 reaktyvin\xc4\x97 t\xc5\xabta, granatsvaidis gamykloje u\xc5\xbetaisomas \xc5\xa1audmenimis, kuri\xc5\xb3 veikimo principas pana\xc5\xa1us \xc4\xaf Carl Gustaf naudojam\xc5\xb3 \xc5\xa1audmen\xc5\xb3. Po \xc5\xa1\xc5\xabvio AT4 korpusas tiesiog i\xc5\xa1metamas. Abu AT4 vamzd\xc5\xbeio galai u\xc5\xbedengti plastikiniais dangteliais, kurie i\xc5\xa1mu\xc5\xa1ami \xc5\xa1\xc5\xabvio metu. AT4 granatsvaid\xc5\xbeiai turi mechaninius taikiklius. Naudotis ginklu paprasta. Ant korpuso sura\xc5\xa1yta instrukcija angl\xc5\xb3 kalba, kaip granatsvaid\xc4\xaf paruo\xc5\xa1ti \xc5\xa1\xc5\xabviui ir atlikti \xc5\xa1\xc5\xabv\xc4\xaf.\n_START_SECTION_\nVariantai\n_START_PARAGRAPH_\nGaminami trij\xc5\xb3 pagrindini\xc5\xb3 modifikacij\xc5\xb3 granatsvaid\xc5\xbeiai AT4._NEWLINE_AT4 HEAT (angl. High Explosive Anti Tank) su kumuliacinio veikimo \xc5\xa1audmeniu, skirtu pastatuose, bunkeriuose esantiems prie\xc5\xa1o kariams ir \xc5\xa1arvuotai technikai naikinti. \xc5\xa0\xc5\xabvio metu d\xc4\x97l per granatsvaid\xc5\xbeio vamzd\xc5\xbeio galin\xc4\x97je dalyje esan\xc4\x8di\xc4\x85 reaktyvin\xc4\x99 t\xc5\xabt\xc4\x85 pasi\xc5\xa1alinan\xc4\x8di\xc5\xb3 perteklini\xc5\xb3 duj\xc5\xb3 u\xc5\xbe granatsvaidininko susidaro pavojinga 20 m. zona. \xc5\xa0ioje zonoje negali b\xc5\xabti \xc5\xbemoni\xc5\xb3 ar kli\xc5\xab\xc4\x8di\xc5\xb3 (pastat\xc5\xb3, sien\xc5\xb3, stambi\xc5\xb3 med\xc5\xbei\xc5\xb3, \xc5\xa1lait\xc5\xb3 ir pan.), nes \xc4\xafkaitusios dujos gali su\xc5\xbealoti granatsvaidinink\xc4\x85 ir prie jo esan\xc4\x8dius karius._NEWLINE_AT4 CS HP (angl. Confined Space High Performance \xe2\x80\x93 ribotos erdv\xc4\x97s, padidinto galingumo) \xc5\xa1audyti i\xc5\xa1 u\xc5\xbedar\xc5\xb3 erdvi\xc5\xb3 (patalp\xc5\xb3, tankaus mi\xc5\xa1ko ir pan.) sukurta modifikacija. Vamzd\xc5\xbeio gale sumontuotas \xc4\xaftaisas, perteklini\xc5\xb3 parako duj\xc5\xb3 poveik\xc4\xaf suma\xc5\xbeinantis iki minimumo. Tai \xc5\xa1\xc5\xabvio metu susinaikinantis konteineris (mai\xc5\xa1as-amortizatorius), pripildytas neu\xc5\xbe\xc5\xa1\xc4\x85lan\xc4\x8dio skys\xc4\x8dio, kuris \xc5\xa1\xc5\xabvio metu pasi\xc5\xa1alina per vamzd\xc5\xbeio galin\xc4\x99 dal\xc4\xaf pursl\xc5\xb3 ir gar\xc5\xb3 pavidalu: taip atv\xc4\x97sinamos \xc4\xafkaitusios parako dujos. Nuo kit\xc5\xb3 AT4 modeli\xc5\xb3 \xc5\xa1is skiriasi ilgiu ir galin\xc4\x97s dalies i\xc5\xa1vaizda._NEWLINE_AT4 HEDP LMAW (angl. High Explosive Dual Purpose Light Multi Assault Weapon \xe2\x80\x93 kumuliacinis dvigubos paskirties, lengvasis universalus puolamasis ginklas). \xc5\xa0is AT4 modelis u\xc5\xbetaisytas kumuliacine-skeveldrine granata ir turi keitikl\xc4\xaf, kuriuo granatsvaidininkas gali nustatyti \xc5\xa1audmens detonavimo moment\xc4\x85, jis gali b\xc5\xabti nustatytas kontaktiniu re\xc5\xbeimu ir sprogti atsitrenk\xc4\x99s \xc4\xaf taikin\xc4\xaf ar pramu\xc5\xa1\xc4\x99s taikinio pavir\xc5\xa1i\xc5\xb3 (pvz., pastato viduje ar bunkeryje). AT4 HEDP LMAW gali b\xc5\xabti naudojamas prie\xc5\xa1 \xc5\xa1arvuot\xc4\x85 technik\xc4\x85 ir gyv\xc4\x85j\xc4\x85 j\xc4\x97g\xc4\x85 tiek u\xc5\xbe priedang\xc5\xb3, tiek atviroje vietov\xc4\x97je.\n_START_SECTION_\nTechniniai duomenys\n_START_PARAGRAPH_\nKalibras: 84 mm_NEWLINE_Svoris: 6,7 kg (HEAT) 7,6 kg (CS HP) 7,5 kg (HEDP LMAW)_NEWLINE_Ilgis: 1010 mm (HEAT) 1043 mm (CS HP) 1010 mm (HEDP LMAW)_NEWLINE_\xc5\xa0audmens svoris: 1,82 kg (HEAT) 1,88 kg (CS HP) 1,8 (HEDP LMAW)_NEWLINE_Pradinis granatos greitis: 290 m/s (HEAT) 222 m/s (CS HP) 236 m/s (HEDP LMAW)_NEWLINE_Efektyvus \xc5\xa1\xc5\xabvio nuotolis: 300 m (HEAT) 250 m (CS HP) 300 m \xc4\xaf technik\xc4\x85, 500 m \xc4\xaf pastatus (HEDP LMAW)_NEWLINE_Did\xc5\xbeiausias \xc5\xa1\xc5\xabvio nuotolis: 2100 m_NEWLINE_Pramu\xc5\xa1amoji galia: > 400 mm (HEAT) > 500 mm (CS HP) > 150 mm (HEDP LMAW)_NEWLINE_Sprogdiklio aktyvavimosi nuotolis: 15-40 m (HEAT) 10-20 m (CS HP) 15-40 m (HEDP LMAW)_NEWLINE_Eksploatacin\xc4\x97 aplinkos temperat\xc5\xabra: nuo \xe2\x80\x93 40 iki + 60 C\xc2\xb0'